REGULAMENTUL (CE) NR. 1336/2008 AL PARLAMENTULUI EUROPEAN ȘI AL CONSILIULUI
din 16 decembrie 2008
de modificare a Regulamentului (CE) nr. 648/2004 în vederea adaptării acestuia la Regulamentul (CE) nr. 1272/2008 privind clasificarea, etichetarea și ambalarea substanțelor și a amestecurilor
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 95,
având în vedere propunerea Comisiei,
având în vedere avizul Comitetului Economic și Social European (1),
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor (3) reglementează armonizarea clasificării și a etichetării substanțelor și a amestecurilor în cadrul Comunității. Regulamentul respectiv va înlocui Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (4), precum și Directiva 1999/45/CE a Parlamentului European și a Consiliului din 31 mai 1999 privind apropierea actelor cu putere de lege și a actelor administrative ale statelor membre referitoare la clasificarea, ambalarea și etichetarea preparatelor periculoase (5).
(2)
Regulamentul (CE) nr. 1272/2008 se bazează pe experiența directivelor 67/548/CEE și 1999/45/CE și include criteriile de clasificare și etichetare a substanțelor și a amestecurilor prevăzute de către Sistemul global armonizat de clasificare și etichetare a chimicalelor („GHS”) care a fost adoptat la nivel internațional, în cadrul structurilor Organizației Națiunilor Unite.
(3)
Anumite dispoziții privind clasificarea și etichetarea prevăzute în directivele 67/548/CEE și 1999/45/CE servesc, de asemenea, aplicării altor acte legislative comunitare, precum Regulamentul (CE) nr. 648/2004 al Parlamentului European și al Consiliului din 31 martie 2004 privind detergenții (6).
(4)
O analiză a posibilelor efecte pe care le-ar avea înlocuirea Directivelor 67/548/CEE și 1999/45/CE și introducerea criteriilor GHS a condus la concluzia că, prin adaptarea referințelor la directivele respective în Regulamentul (CE) nr. 648/2004, domeniul de aplicare al respectivului act ar trebui să fie menținut.
(5)
Trecerea de la criteriile de clasificare enunțate în directivele 67/548/CEE și 1999/45/CE ar trebui să se încheie în întregime la 1 iunie 2015. Producătorii de detergenți sunt considerați producători, importatori sau utilizatori din aval, în înțelesul Regulamentului (CE) nr. 1272/2008, și, prin urmare, ar trebui, în temeiul acestui regulament, să aibă posibilitatea să se adapteze acestei tranziții într-un interval de timp similar celui prevăzut în Regulamentul (CE) nr. 1272/2008.
(6)
Regulamentul (CE) nr. 648/2004 al Consiliului ar trebui să fie modificat în consecință,
ADOPTĂ PREZENTUL REGULAMENT:
Articolul 1
Modificări ale Regulamentului (CE) nr. 648/2004
Regulamentul (CE) nr. 648/2004 se modifică după cum urmează:
1.
Cuvântul „preparat” sau „preparate” în înțelesul articolului 3 alineatul (2) din Regulamentul (CE) nr. 1907/2006 al Parlamentului European și al Consiliului (7), în versiunea acestuia din 30 decembrie 2006, se înlocuiește cu cuvântul „amestec” sau, respectiv, „amestecuri” în tot textul.
2.
La articolul 9 alineatul (1), teza introductivă se înlocuiește cu următorul text:
„Fără a aduce atingere articolului 45 din Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor (8), producătorii care introduc pe piață substanțele și/sau amestecurile care intră sub incidența prezentului regulament pun la dispoziția autorităților competente ale statelor membre următoarele:
3.
La articolul 11, alineatul (1) se înlocuiește cu următorul text:
„(1) Alineatele (2)-(6) nu aduc atingere dispozițiilor privind clasificarea, etichetarea și ambalarea substanțelor și a amestecurilor din Regulamentul (CE) nr. 1272/2008.”
Articolul 2
Intrarea în vigoare și aplicarea
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Punctele 2 și 3 de la articolul 1 se aplică de la 1 iunie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 16 decembrie 2008.